Urakoitsija Antti Heinonen Pöytyältä siirsi kaivuria työmaalta toiselle keskiviikkona illalla viittäkymppiä kulkevalla traktorilla.

Uusi EU-asetus päästää nykyistä nopeammat traktorit maanteille vuoden vaihteessa. Samalla määräykset yhdenmukaistuvat koko Euroopassa, jolloin muualla hyväksytty traktori kelpaa sellaisenaan Suomeen.

Mitään isoa muutosta ei ole tiedossa, ei ainakaan lähivuosina. Valtralla on tuotannossa 50 kilometriin tunnissa yltäviä liikennetraktoreita, jotka solahtavat uusiin määräyksiin lähes sellaisenaan.

Yli kuuttakymppiä pyyhältävät traktorit rinnastetaan kuorma-autoihin, joka tarkoittaa lukkiutumattomia jarruja ja erillisjousitusta kaikissa pyörissä.

Urakoitsija Antti Heinonen Pöytyältä on ilahtunut päätöksestä.

"Tätä on odotettu. Kyse on liikenneturvallisuudesta."

EU-asetus on pistänyt vipinää liikenne- ja viestintäministeriöön, joka yrittää saada ajokorttiuudistuksen läpi yhtä aikaa traktorivaatimusten kanssa.

Ajokorttiesitys pitäisi saada ensi viikolla valtioneuvoston käsittelyyn, jotta se saadaan voimaan vuodenvaihteessa, kertoo hallitusneuvos Eija Maunu liikenne- ja viestintäministeriöstä.

Ajokorttien ehdot täsmentyvät, mutta kiristyksiä ei ole tulossa. T-kortti käy enintään neljääkymppiä kulkeviin kuten tähänkin saakka ja liikennetraktorin ajokortti riittää 60 kilometriin saakka, Maunu kertoo.